**ПРОЕКТ!**

**СХЕМА ЗА ДЪРЖАВНА ПОМОЩ**

 **„Помощ в подкрепа на ликвидността на земеделски стопани за преодоляване на негативното икономическо въздействие на COVID-19“**

 **І. ОБЩИ ПОЛОЖЕНИЯ**

1. **Правно основание**

1.1. Закон за мерките и действията по време на извънредното положение, обявено с Решение на Народното събрание от 13.03.2020 г. и за преодоляване на последиците;

 1.2. Чл. 11, ал. 2, т. 1 и чл. 12, ал. 1, т. 2 от Закона за подпомагане на земеделските производители;

1.3. Точка 3.1. и съотносимите разпоредби от Временната рамка за мерки за държавна помощ в подкрепа на икономиката в условията на сегашния епидемичен взрив от COVID – 19 (Временна рамка) – Шесто изменение.

1. **Цел на помощта**

Настоящата мярка представлява подкрепа за осигуряване на достатъчна ликвидност за земеделските стопани от първичното селскостопанско производство – животновъди, отглеждащи едри и дребни преживни животни и пчелни семейства, и производители на плодове и зеленчуци, маслодайна роза и ориз, за да се противодейства на негативното влияние на последиците от пандемията и за осигуряване на непрекъснатостта на икономическата дейност.

Едни от най-сериозно засегнатите от пандемията от COVID-19 продължават да бъдат малките и средните предприятия (МСП), заети в първичното производство на земеделски продукти, които са изправени пред редица предизвикателства, от които като най-сериозно очертаващото се е невъзможността да покриват значително нарасналите си производствени разходи. Освен завишените разходи е налице и проблем с намалената ликвидност на активите и финансова автономност. Съвкупността от тези проблеми оказва негативен ефект върху тяхната финансова ликвидност и е предпоставка за невъзможност за адекватно посрещане на формиращи се в текущ и краткосрочен план задължения.

В създалата се ситуация, фермерите продължават да изпитват остра нужда от финансов ресурс за оборотни средства, жизненоважен за земеделските стопанства, поради тяхната уязвимост и тежката пазарна конюнктура. Множество стопанства имат нужда от подпомагане, за да подобрят своята ликвидност, като по този начин се цели да се избегнат бъдещи фалити, и чрез което земеделските стопани ще устоят на натиска на пазарите. Разходите и загубите, свързани с първите вълни на пандемията бяха понесени най-вече от самите земеделски стопани. По този начин, производителите изчерпаха наличните резерви на собствения капитал и сега не са в състояние да поемат увеличените разходи вследствие на мерките, предприети срещу настоящата пандемична вълна. Без намеса от страна на държавата и предоставяне на подпомагане, управлението на техните дейности ще бъде застрашено поради липсата на оборотни средства. Следователно целта на тази мярка е да осигури достатъчна ликвидност на бенефициерите.

1. **Вид и форма на помощта**

 Помощта се предоставя под формата на преки безвъзмездни средства на земеделски стопани от първичното селскостопанско производство – животновъди, отглеждащи едри и дребни преживни животни и пчелни семейства, и производители на плодове и зеленчуци, маслодайна роза и ориз, за компенсиране на част от повишените разходи за производство.

1. **Бенефициери**

 Помощта се предоставя на земеделски стопани (животновъди, отглеждащи едри и дребни преживни животни и пчелни семейства, и производители на плодове и зеленчуци, маслодайна роза и ориз), които:

 - са регистрирани по реда на Наредба № 3 от 1999 г. за създаване и поддържане на регистър на земеделските производители;

 - отговарят на определението за малки и средни предприятия съгласно Приложение І от Регламент (ЕС) 702/2014;

 - не са били в затруднение (по смисъла на Общия регламент за групово освобождаване) към 31.12.2019 г.;

 Помощта може да бъде предоставена на микро или малки предприятия, които към 31.12.2019 г. вече са били в затруднено положение, при условие че те не са обект на процедура по колективна несъстоятелност, съгласно националното законодателство и не са получили помощ за оздравяване или помощ за преструктуриране;

 - не са в открито производство за обявяване в несъстоятелност или да не са обявени в несъстоятелност;

 - не са в производство по ликвидация;

 Предприятия, които не са изпълнили разпореждане за възстановяване вследствие на предходно решение на Комисията, с което помощта се обявява за неправомерна и несъвместима с вътрешния пазар, са изключени от обхвата на бенефициерите.

1. **Срок на прилагане:**

Дата на въвеждане на схемата и продължителност на прилагане – помощта се прилага след постановяване на положително решение на Европейската комисия за съвместимост с правилата в областта на държавните помощи.

 Период на приложение на помощта - от датата на решението до 30.06.2022 г.

1. **Максимален интензитет на помощта:**

Съгласно т. 23, буква а) от Временната рамка - до 290 000 евро (567 191 лв.) на предприятие с дейност в първичното производство на селскостопански продукти.

1. **Бюджет по схемата**

 Бюджетът на помощта е в размер на 143 500 000 лв.

 Бюджетът по помощта е разпределен в следните направления:

* Едри и дребни преживни животни, пчелни семейства – 79 000 000 лв.;
* Плодове и зеленчуци (ябълки, круши, кайсии/зарзали, праскови/нектарини, череши, вишни, ягоди, малини, сливи, десертно грозде, винено грозде, домати полски, краставици полски, корнишони, патладжан, пипер полски, домати оранжерийни, краставици оранжерийни, пипер оранжериен, картофи, лук, чесън, моркови, зеле, дини и пъпеши), маслодайна роза и ориз – 64 500 000 лв.

Бюджетът на помощта се утвърждава с решение на УС на ДФ „Земеделие“.

1. **Приемливи разходи**

За приемливи разходи се считат разходите, свързани с производство на първична селскостопанска продукция.

Помощта покрива част от общото увеличение на производствените разходи.

 **ІІ. ПРЕДОСТАВЯНЕ НА ПОМОЩТА**

Указанията за прилагане на помощта, условията за кандидатстване и сроковете за изплащане се определят с решение на Управителния съвет на Държавен фонд “Земеделие”.

**III. СПАЗВАНЕ НА ПРАВИЛАТА ЗА ДЪРЖАВНИ ПОМОЩИ**

1. Помощта, съгласно тази схема, е вид държавна помощ, предоставена при спазване условията на правото на Европейския съюз.

2. Епидемичният взрив от COVID-19 засяга реалната икономика. Помощта е част от мерките за преодоляването на сериозни затруднения в икономиката на държавата и има за цел да бъде преодолян недостигът на ликвидност, пред който са изправени предприятията, и да се гарантира, че затрудненията, причинени от епидемичния взрив COVID-19, не намаляват тяхната жизнеспособност, особено тази на МСП.

3. Помощта, съгласно тази схема не може да бъде обвързана с условие за преместването на производствена или друга дейност на бенефициера от друга държава в рамките на ЕИП на територията на държавата членка, която предоставя помощта. Такова условие би имало вредно въздействие върху вътрешния пазар. При това не е от значение реалният брой на закритите работни места в първоначалното място на установяване на бенефициера в ЕИП.

4. Помощ за предприятия, извършващи дейност в първичното производство на селскостопански продукти не трябва да се фиксира на основата на цената или количеството продукти, пуснати на пазара.

 5. Когато предприятие извършва дейност в няколко сектора, за които се прилагат различни максимални размери в съответствие с точка 22, буква а) и точка 23, буква а), съответната държава членка гарантира чрез подходящи средства, като например осчетоводяване по отделни сметки, че за всяка от тези дейности се спазва съответният таван. Всички използвани стойности трябва да бъдат в брутно изражение, тоест преди облагане с данъци или други такси.

 6. Помощ не може да бъде предоставяна на предприятия, които вече са били в затруднено положение (по смисъла на Общия регламент за групово освобождаване към 31 декември 2019 г.)

Помощта може да бъде предоставена на микро или малки предприятия, които към 31.12.2019 г. вече са били в затруднено положение, при условие, че те не са обект на процедура по колективна несъстоятелност, съгласно националното законодателство и не са получили помощ за оздравяване или помощ за преструктуриране.

7. Временните мерки за помощ, могат да се кумулират помежду си в съответствие с разпоредбите на специфичните раздели на настоящото съобщение. Временните мерки за помощ, обхванати от Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19, могат да се кумулират с помощи в съответствие с регламентите за помощ de minimis или с помощи в съответствие с регламентите за групово освобождаване, при условие че се спазват разпоредбите и правилата за кумулиране от посочените регламенти.

8. Земеделски стопани, които са предприятия – обект на неизпълнено разпореждане за възстановяване вследствие на предходно решение на Комисията, с което дадена помощ се обявява за неправомерна и несъвместима с вътрешния пазар нямат право на помощта.

9. Публикуване и информация - изпълнение на изискванията на Раздел 4 Наблюдение и докладване от Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19.

Към настоящия момент на уебсайта на Министерството на земеделието, храните и горите се поддържа актуален списък на държавните помощи, съдържащ информация за видовете помощи, период на подпомагане, правно основание, цел, форма и интензитет на помощта, както и препращане към официалния уебсайт на Комисията, където са публикувани всички държавни помощи (обобщена информация, в случаите на помощи освободени от нотификация, или решенията на ЕК относно съвместимостта с правилата за държавни помощи).

На уебсайта на предоставящия орган на държавни помощи в земеделието - Държавен фонд „Земеделие” се публикуват указания за прилагане на всички държавни помощи в земеделието, попадащи в обхвата на груповото освобождаване, минималните помощи и други данни, необходими за наблюдението и прозрачността на държавните помощи.

В Министерство на земеделието, храните и горите се съхранява официална документация и информация относно изпратените уведомления до Европейската комисия, решенията на ЕК за схемите за държавна помощ, помощите, попадащи в обхвата на групово освобождаване, минималните помощи и други данни, необходими за наблюдението и прозрачността на държавните помощи.

Подробните записи с информация и подкрепяща документация, чрез които може да се установи изпълнението на всички условия, определени в Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19 се съхраняват за период от 10 години от датата на предоставяне на помощта.

Съгласно Временната рамка за мерки за държавна помощ в подкрепа на икономиката в условията на сегашния епидемичен взрив от COVID-19, съответна информация за всяка индивидуална помощ, предоставена съгласно настоящото съобщение, в размер над 10 000 EUR в сектора на селското стопанство и рибарството, се публикува на подробния уебсайт за държавните помощи или ИТ инструмента на Комисията в срок от 12 месеца от момента на предоставянето ѝ.

10. В съответствие с чл. 10 от Закона за държавните помощи ДФ “Земеделие“ е администратор на помощта по отношение на управлението и предоставянето ѝ. В съответствие с чл. 8, ал. 2, т. 3 и т. 4 от Закона за държавните помощи дейностите по уведомяване, докладване и комуникация с Европейската комисия, се осъществяват от министъра на земеделието, храните и горите.